## Rješenje kojim se daje suglasnost ERSTE d.o.o. - društvu za upravljanje obveznim mirovinskim fondom iz Zagreba, za transakciju poslovnim udjelima u Erste d.o.o.

### NN 92/2011 (4.8.2011.), Rješenje kojim se daje suglasnost ERSTE d.o.o. - društvu za upravljanje obveznim mirovinskim fondom iz Zagreba, za transakciju poslovnim udjelima u Erste d.o.o.

HRVATSKA AGENCIJA ZA NADZOR FINANCIJSKIH USLUGA

1962

Na temelju odredaba članka 15. točke 4. alineje 2. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 13. stavka 3. Zakona o obveznim i dobrovoljnim mirovinskim fondovima (»Narodne novine« broj 49/99, 63/00, 103/03, 177/04, 71/07 i 124/10), odlučujući o zahtjevu ERSTE d.o.o. – društva za upravljanje obveznim mirovinskim fondom iz Zagreba, Ulica Ivana Lučića 2/A, zastupanom po Odvjetničkom društvu Planinić i partneri, j.t.d. iz Zagreba, Hebrangova 30, za izdavanje suglasnosti za transakciju poslovnim udjelima u ERSTE d.o.o. – društvu za upravljanje obveznim mirovinskim fondom iz Zagreba, Ulica Ivana Lučića 2/A, Hrvatska agencija za nadzor financijskih usluga 29. srpnja 2011. godine donosi

RJEŠENJE

1. Daje se suglasnost Erste d.o.o. – društvu za upravljanje obveznim mirovinskim fondom iz Zagreba, Ulica Ivana Lučića 2/A, zastupanom po Odvjetničkom društvu Planinić i partneri, j.t.d. iz Zagreba, Hebrangova 30, za transakciju poslovnim udjelima u Erste d.o.o. – društvu za upravljanje obveznim mirovinskim fondom iz Zagreba, Ulica Ivana Lučića 2/A, i to za prijenos tri poslovna udjela u ukupnom nominalnom iznosu od 7.227.000,00 kuna, što ukupno predstavlja 10,06% temeljnog kapitala društva, s Europske banke za obnovu i razvoj iz Londona, kao prenositelja poslovnih udjela, na Erste&Steiermarkische Bank d.d. iz Rijeke, kao stjecatelja poslovnih udjela.

2. Ovo rješenje objavit će se u »Narodnim novinama«.

Obrazloženje

ERSTE d.o.o. – društvo za upravljanje obveznim mirovinskim fondom iz Zagreba, Ulica Ivana Lučića 2/A (u daljnjem tekstu: Društvo), zastupano po Odvjetničkom društvu Planinić i partneri, j.t.d. iz Zagreba, Hebrangova 30, podnijelo je dana 14. lipnja 2011. godine zahtjev za izdavanje suglasnosti za transakciju poslovnim udjelima u Društvu i to za prijenos tri poslovna udjela u ukupnom nominalnom iznosu od 7.227.000,00 kuna, što ukupno predstavlja 10,06% temeljnog kapitala Društva. Zahtjev je podnesen u ime Europske banke za obnovu i razvoj iz Londona, u svojstvu prenositelja poslovnih udjela i Erste&Steiermarkische Bank d.d. iz Rijeke, u svojstvu stjecatelja poslovnih udjela, u skladu s odredbama članka 13. stavka 1. i 2. Zakona o obveznim i dobrovoljnim mirovinskim fondovima (»Narodne novine« broj 49/99, 63/00, 103/03, 177/04, 71/07 i 124/10, dalje: Zakon). Društvo je 21. lipnja te 12., 21. i 25. srpnja 2011. godine dopunilo dokumentaciju.

Društvo je uz zahtjev priložilo sljedeću dokumentaciju:

– Ugovor o prijenosu poslovnih udjela sklopljen 21. srpnja 2011. godine, potpisan te solemniziran od strane javnog bilježnika na hrvatskom i engleskom jeziku,

– Prilog 1. i Prilog 2. iz Pravilnika o dokumentaciji koja se prilaže zahtjevu za autorizaciju (»Narodne novine« broj 8/11),

– Ovjerenu Izjavu stjecatelja poslovnih udjela Erste&Steiermarkische Bank d.d. iz Rijeke, da iznos koji će platiti za stjecanje udjela u Društvu ne potječe iz kredita ili zajma, te da nije opterećen na bilo koji način.

Iz dostavljene dokumentacije, i to iz Ugovora o prijenosu poslovnih udjela sklopljenog dana 21. srpnja 2011. godine između Europske banke za obnovu i razvoj iz Londona (kao prenositelja) i Erste&Steiermarkische Bank d.d. iz Rijeke (kao stjecatelja), utvrđeno je da Europska banka za obnovu i razvoj iz Londona drži u Društvu tri poslovna udjela, i to:

1. jedan poslovni udio u nominalnom iznosu od 6.235.900,00 kuna,

2. jedan poslovni udio u nominalnom iznosu od 286.900,00 kuna i

3. jedan poslovni udio u nominalnom iznosu od 704.200,00 kuna,

u ukupnom nominalnom iznosu od 7.227.000,00 kuna, što ukupno predstavlja 10,06% temeljnog kapitala Društva. Navedene poslovne udjele Europska banka za obnovu i razvoj iz Londona prodaje i prenosi na Erste&Steiermarkische Bank d.d. iz Rijeke. U Ugovoru je navedeno da isti stupa na snagu na dan kada Agencija izda prethodnu suglasnost za transakciju poslovnim udjelima.

Odlučujući o zahtjevu Društva, Agencija je uvidom u dostavljenu dokumentaciju utvrdila da je Društvo postupilo u skladu s člankom 13. stavkom 1. i 2. Zakona i dostavilo dokumentaciju predviđenu člankom 13. stavkom 2. Zakona i člankom 2. točkom 1. i 2. Pravilnika o dokumentaciji koja se prilaže zahtjevu za autorizaciju (»Narodne novine« broj 8/11) te da su ispunjeni svi uvjeti za izdavanje suglasnosti za predloženu transakciju poslovnim udjelima Društva.

Slijedom navedenog, na temelju članka 13. stavka 3. Zakona, odlučeno je kao u točki 1. izreke ovog rješenja.

Prema odredbi članka 8. stavak 3. Zakona o Hrvatskoj agenciji za nadzor financijskih usluga ovo rješenje objavit će se u »Narodnim novinama« jer Agencija ocjenjuje da se radi o rješenju koje može bitno utjecati na interese korisnika financijskih usluga, osobito članova obveznog mirovinskog fonda kojim Društvo upravlja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-140-01/11-30/8

Urbroj: 326-113-11-6

Zagreb, 29. srpnja 2011.

Predsjednik Uprave
Ante Samodol, v. r.

Rješenje, NN 92/2011-1962